text: Stort nederlag på isen sender Sønderjyske mod bunden
  04 november 2017 kl. 06.56
  3.142 tilskuere i SE Arena i Vojens måtte fredag aften magtesløse se på, at Sønderjyske tabte 7-1 til Odense og dermed tog mod et sjette nederlag på stribe.
  Der var sæsonrekord fredag aften i SE Arena, men det store publikum fik ikke mange scoringer til hjemmeholdet at glæde sig over.
  Sønderjyske fik ellers en udmærket start på opgøret -  men så vendte det brat midtvejs, og Odense kunne rejse til Fyn med en storsejr.
  Tyler Fiddler blev dagens enlige Sønderjyske-målscorer, da Odense førte 5-0.
  Sønderjyske har nu spillet 19 kampe og indtager 8.-pladsen - langt under både egne og tilhængernes forventning. Væk er muligheden for at komme med i Final Four om pokaltitlen, og fortsætter modgangen, bliver adgangen til slutspillet også en svær kamp.
  Ligaens seks bedste hold efter grundspillet kommer med i slutspillet, mens nummer syv til ti spiller "play-in" om to slutspilspladser.
  Heller ikke de forsvarende mestre fra Esbjerg er i vanlig form. Onsdag tabte de 5-2 i Rødovre og er på 9.-pladsen - men har dog spillet tre kampe færre end Sønderjyske.
  Der venter nu begge lokale hold en tiltrængt kamppause på to uger, mens der spilles landskampe.
  